**Θέμα : “ Γ2/4230/12-07-1996 Εγκύκλιος του ΥΠ.Ε.Π.Θ για τη διδασκαλία της Αγγλικής Γλώσσας στο Γυμνάσιο, Σχολικό Έτος 2012-2013”**

 Σας παραθέτω την Γ2/4230/12-07-1996 Εγκύκλιο του ΥΠ.Ε.Π.Θ που καθορίζει την διδασκαλία της Αγγλικής Γλώσσας κατά επίπεδα γνώσεων στο Γυμνάσιο. **Από αυτή εξαιρούνται οι Σχολικές Μονάδες οι οποίες εφαρμόζουν πιλοτικά, από το σχολικό έτος 2011-2012, το Νέα Προγράμματα Σπουδών (ΕΠΣ-ΞΓ).**

|  |
| --- |
| **Εγκύκλιος Γ2/4230/12-07-1996 ΥΠ.Ε.Π.Θ.** |
| **ΘΕΜΑ: Διδασκαλία Αγγλικής κατά επίπεδα γνώσεων.**Έχοντας υπόψη: 1. Τις Πράξεις 23/1995,30/1995 και 35/1995 του Παιδαγωγικού Ινστιτούτου. 2. Τα νέα δεδομένα που προέκυψαν από την εισαγωγή γλώσσας στο Δημοτικό. 3. Την ανάγκη να αντιμετωπιστεί το πρόβλημα της ανομοιογένειας γνώσεων των μαθητών. ΑΠΟΦΑΣΙΖΟΥΜΕ**Να εφαρμοστεί υποχρεωτικά η διδασκαλία της αγγλικής κατά επίπεδα γνώσεων στο Γυμνάσιο κατά το σχολικό έτος 1996-97.** Ειδικότερα:1. **ΕΠΙΒΑΛΛΕΤΑΙ** η εφαρμογή της απλής οριζόντιας επιπεδοποίησης, η ανακατανομή δηλαδή των μαθητών κάθε τάξης ανάλογα με το επίπεδο γνώσεων τους σε τμήματα χωρίς να μεταβληθεί ο αριθμός των ήδη υπαρχόντων τμημάτων. Η ανακατανομή αυτή θα ισχύει μόνο για τη διδασκαλία της αγγλικής. 2. Τα επίπεδα που θα προκύπτουν μπορεί να είναι δύο ή περισσότερα ανάλογα με τις ειδικές συνθήκες κάθε σχολείου και δε συμπίπτουν υποχρεωτικά με τον αριθμό τμημάτων κάθε τάξης. Συγκεκριμένα, είναι δυνατόν από τα τέσσερα τμήματα μιας τάξης τα δύο να αντιστοιχούν στο επίπεδο Α, το τρίτο στο επίπεδο Β και το τέταρτο στο επίπεδο Γ. Για καθαρά παιδαγωγικούς λόγους ο χαρακτηρισμός των τμημάτων δεν πρέπει να γίνεται με όρους όπως αρχάριοι, προχωρημένοι κ.τ.λ. 3. Διευκρινίζεται ότι σε μικρές σχολικές μονάδες, όπου υπάρχουν ένα μόνον τμήμα ανά τάξη, θα πρέπει να εφαρμοστεί, εφόσον απαιτείται, ο χωρισμός των μαθητών σε δύο τμήματα/ επίπεδα. 4. Επειδή το υπάρχον διδακτικό δυναμικό δεν επαρκεί για την ταυτόχρονη διδασκαλία του μαθήματος της αγγλικής σε όλα τα τμήματα μιας τάξης που θα προκύψουν από την εφαρμογή της επιπεδοποίησης, συνίσταται να συνδυαστεί η διδασκαλία της αγγλικής με τη διδασκαλία άλλων μαθημάτων, πράγμα που πρέπει να θεωρηθεί ως αφετηρία για τη σύνταξη του σχολικού προγράμματος. 5. Η ένταξη των μαθητών σε επίπεδα θα γίνει μετά από κατατακτήρια εξέταση, που θα διενεργείται μέσα στο μήνα Σεπτέμβριο κάθε σχολικού έτους. ***Συνίσταται η συνεργασία των καθηγητών ειδικότητας με τον αρμόδιο σχολικό σύμβουλο, το Διευθυντή του Σχολείου και τον Προϊστάμενο της Διεύθυνσης για την ομαλότερη εφαρμογή του θεσμού.*** |

 Σκιαδάς Γρηγόρης

 Σχολικός Σύμβουλος Αγγλικής Γλώσσας